Nå har britene fått «The Fox»-feber
«The Fox» er for lengst en sertifisert slager i USA og store deler av verden for øvrig. Til nå har sangen imidlertid ikke gjort så mye ut av seg på de britiske øyer, et av verdens største markeder for musikk. Mye tyder på at den tiden er forbi, for nå gjør «The Fox» et solid byks på den britiske singellisten:Med dette er «The Fox» ukens største klatrer på britenes hitliste. General manager Guttorm Raa i Warner Music, Ylvis' norske plateselskap, mener at britene ikke egentlig er «trege» i denne sammenhengen.- De andre store engelskspråklige landene kommer også nå, som Canada, New Zealand, Australia, Irland og Sør-Afrika, sier Raa. Ylvis-brødrene har foreløpig ikke vært i Storbritannia for å promotere revelydene sine, men det er grunn til å tro at det britiske løftet for «The Fox» har sammenheng med duoens promoaktiviteter i USA, ikke minst på Jimmy Fallons TV-show. - UK-oppturen er nok en kombinasjon av påvirkning fra USA, noe radio, marketingkampanjer og avisoppslag, sier Guttorm Raa. I dag blir Ylvis omtalt i papirutgaven av tabloidgiganten The Sun. Den innflytelsesrike avisen The Guardian har på sin side gjort et intervju med Ylvis, som ligger på forsiden av nettutgavens musikkseksjon.- Det er skummelt i den forstand at man jo foretrekker å ha en viss kontroll over hva som skjer med noe du har laget, sier Vegard Ylvisåker. Den britiske avisen påpeker også at «The Fox» har passert 100 millioner visninger på YouTube raskere enn «Gangnam Style» gjorde i fjor - og at Ylvis feiret begivenheten med en god blund på flyet til New York. Foreløpig vedvarer videoens popularitet på YouTube. I likhet med dagene før 100-millionersmerket ble passert, sees den nå av rundt fire millioner hver dag.I tillegg er Ylvis' opptreden hos Jimmy Fallon sett over 3,6 millioner ganger, og deres besøk hos Ellen DeGeneres sett over 2,5 millioner ganger. I Norge topper «The Fox» nå VG-lista for fjerde uke på rad. Den er også på annenplass på den offisielle singellisten i Finland, samt på fjerdeplass i Sverige og på New Zealand. I USA har «The Fox» sjetteplassen på Billboard Hot 100.
Ylvis-slageren gjør et kjempehopp på hitlisten i et av verdens mest attraktive musikkmarkeder: Det britiske.